Title: TASE-hanke digimateriaalia
Course: Digiperustaidot/Perusteista poluille

TASE-hanke:

Hakanen Merja

CC BY-NC-SA 4.0

Tehtävät

1) Yhdistä Gradian Moodle omaan Gradian Office-tiliisi. Yhdistämällä Moodlen ja Office 365-palvelun saat pikalinkit omaan Outlook-sähköpostiisi, omiin kyselyihinsä, käyttämään Wordia, Exceliä, Powerpointia, Streamia ja Teamsia. Pääset lisäksi Moodlelle tarkoitettuun OneNote-muistikirjaan sekä katsomaan omia tiedostojasi omassa OneDrivessä.
Katso ohje yhdistämiseen!

2) Tee tehtävä OneDrive-palautus Moodleen.

Olennaisena osana opintoja ja työelämää ylipäänsä on osata löytää tietoa ja soveltaa sitä uusissa yhteyksissä. Tässä osiossa pohditaan ensinnäkin, miten ja mistä löytää hyvää tietoa sekä opitaan arvioimaan, mikä on hyvää tietoa. Eri välineissä, kuten sosiaalisessa mediassa ja verkkosivuilla, välitetään materiaalia, mutta ei kaikki mikä on netissä ole totta. Hyvä medialukutaito auttaa sinua tunnistamaan valheelliset jutut oikeista.

Etsin tietoa

Sinulle tulee tarve saada tietoa jostain aiheesta. Määrittele ensin mistä aiheesta etsit tietoa. Onko tarkoituksesi kenties tehdä lyhyt yleisesitelmä vai 100-sivuinen essee rajatusta aihepiiristä? Millaisella laajuudella tarvitset tietoa? Etsitkö laajoja tietopaketteja, vai yksityiskohtaista tarkentavaa tietoa? Miten rajaat aiheesi?

Yksi käytetyimmistä tavoista löytää tietoa on tehdä sille Googlen hakukoneen avulla haku. Tapa on niin yleinen, että tiedon hakemista netistä yleensäkin kutsutaan arkikielellä googlettamiseksi. Muista kuitenkin, että Google-haku ei aina välttämättä anna tarpeeksi oikeita ja luotettavia tuloksia. Laadukkaissa töissä erilaisia lähteitä on useita ja lähdemateriaalit voivat vaihdella. Kirjat ja lehdet ovat hyviä tiedonlähteitä ja kyllä, ne pitää oikeasti lukea ensin.

Miten teet onnistuneen haun?

Määrittele hyvät hakusanat tai hakulauseet, joiden avulla etsit tietoa. Kokeile lisätä tarkentavia hakusanoja tai käyttää samaa tarkoittavia sanoja, ellet löydä heti etsimääsi.

Esimerkki: Etsit tietoa sarjakuvahahmosta nimeltä Robin. Hakusanana pelkkä Robin listaakin sinulle hakutuloksia suomalaisesta laulajasta nimeltä Robin Packalen. Miten korjaat hakuasi, että löydät haluamasi aihepiirin tulokset?

Google jakaa hakutuloksia eri pikajakoihin, jossa Kaikki listaa kaikki löytyneet hakutulokset. Kuvahaku listaa hakulauseella löytyneet kuvat, Kartat näyttää Google Maps-sovelluksella löytyneet paikkamerkinnät, Videot listaavat löytyneet videolinkit, Ostokset listaa linkit hakutermeihin liittyvät kaupat. Teokset etsivät hakua vastaavia kirjoja.

Asetuksista ja Työkaluista saa lisää toiminnallisuuksia. Rajaa haku esimerkiksi kielen tai ajankohdan mukaan. Hyvä vinkki kuvahakuja ajatellen: Valitse Googlen kuvahaussa Työkalut / käyttöoikeudet ja valitse hakuun sellaisia kuvia, joita saa käyttää uudelleen ja muokata. Tällöin hakutuloksiin listataan kuvia, joiden tekijänoikeustiedoksi on kirjattu nämä oikeudet. Varmista silti yksittäisen kuvan kohdalta millaisilla oikeuksilla voit hyödyntää kuvaa (vaaditaanko esimerkiksi kuvaajan nimeämistä).

Katso myös: Yle Digitreenit Google-hakuvinkit

Arvioin tiedon luotettavuutta

Voit itse yrittää arvioida netissä olevaa tietoa seuraavien kysymysten pohjalta:

- Milloin tieto on julkaistu? Onko tieto ajan tasalla tai vanhentunut?
- Onko tekijän nimi mainittu?
- Onko julkaisulla jokin tietty motiivi, esimerkiksi mainostaminen tai muu vaikuttaminen?
- Onko tieto fakta vai mielipide? Vai onko kyseessä mainos?
- Onko lähteet merkitty?
- Ovatko lähteet luotettavia?
- Perustuuko esitettävä tieto julkaistuun tietoon tai asiakirjaan vai onko se ns. toisen käden tietoa tai kuulopuhetta?
- Ovatko tietoon tai julkaisuun liitetyt kuvat aitoja?
- Onko tarina erityisen huomiota tai tunteita herättävä?

Myöskään kuviin ei ole aina luottaminen. Kuvia voidaan muokata ja muuttaa nykyään varsin helposti ja muokattu, virheellinen kuva voi levitä laajallekin. Myös videohuijausten tekeminen on helpottunut teknologian kehittyessä.

Kuvahuijauksen tunnistaminen

On erilaisia tapoja yrittää tutkia, onko kuva huijausta vai ei. Yksi tapa on käyttää Googlen Kuvahaku-palvelua sivulla https://images.google.com/. Klikkaa kameran kuvaa ja joko lataa kuva omista tiedostoistasi tai liitä netissä sijaitsevan kuvan url-linkki.  Tutki löytyneitä hakutuloksia ja vastaavien kuvien tietoja. Kyseessä voi olla kenties kuva, joka on julkaistu jo paljon väitettyä aiemmin. Lisää vinkkejä kuvahuijausten tunnistamiseen löytyy Ylen artikkelista.

Kerron, mistä löysin tiedon

Edellä mainittiin, että tekstin luotettavuutta lisää, jos siihen on merkitty eri väitteiden lähteet. Omissa tuotoksissa kannattaa käyttää tätä samaa tapaa. Käyttämäsi lähde tulee merkitä tehtävään oikealla tavalla. Viittaukset merkitään kirjallisen tekstissä sulkujen sisään lähdeviittauksina, esimerkiksi näin (Kielitoimiston ohjepankki 2015).

Lähteet listataan työn loppuun lähdeluettelona seuraavasti:

- Jos lähde on kirja: Tekijän sukunimi, etunimi vuosi. Kirjan nimi. Kustannuspaikka: Kustantaja.

Esimerkki: Tomperi, S. (2013). Käytännön kirjanpito. Helsinki: Edita.

- Jos lähde on lehti: Tekijän sukunimi, etunimi vuosi. Artikkelin nimi. Lehden nimi ja vuosikerta (numero), sivut.

Esimerkki: Ahokas, K. 2020. Valehtelevat videot. Tivi, 2020 huhtikuu, 19-23.

- Jos lähde on nettisivu: Tekijän sukunimi, etunimi TAI muu tekijä julkaisuaika. Dokumentin nimi. Sivukokonaisuuden nimi (jos on). <verkko-osoite>. Viitattu päivämäärä.

Esimerkki: Kielitoimiston ohjepankki. Sähköiset lähteet ja viitemerkinnät. http://www.kielitoimistonohjepankki.fi/ohje/702. Viitattu 19.5.2020.

Tekijänoikeudet

Vaikka aineisto, kuten kuva, video tai tekstinpätkä on saatavilla netissä, se ei tarkoita sitä, että sitä saa käyttää vapaasti. Erilaisia teoksiksi luokiteltuja aineistoja koskee tekijänoikeus. Tekijänoikeus syntyy teoksen tehneelle henkilölle ja vain tekijä tai tekijät voivat päättää tekijänoikeuksistaan luopumisesta tai esimerkiksi aineistonsa julkaisusta avoimella lisenssillä (esimerkiksi avoimet creative commons-julkaisut).

Tekijänoikeuden kestoaika on pitkä. Teoksilla kesto on 70 tekijän kuolinvuodesta laskettuna. Teoksella tarkoitetaan tässä yhteydessä omaperäistä ja itsenäistä tuotosta. Tällaisia teoksia voivat olla esimerkiksi kirjat, lehdet, maalaukset, valokuvat, videot ja elokuvat sekä musiikki.

Tavallisillakin valokuvilla on lähioikeuksiin perustuva suoja-aika, joka on 50 vuotta kuvan ottamisajankohdasta. Tekijänoikeudet kieltävät teoksen kopioimisen, muokkaamisen ja levittämisen ilman tekijän lupaa. Et voi siis ottaa netistä mitä tahansa kuvaa ja käyttää sitä miten haluat.

Kopioston Tekijänoikeus-video

Mitä sitten, jos käytän aineistoa luvatta? Luvattomasta käytöstä voi seurata kohtuullinen hyvitys käytöstä tekijälle, erikseen sovittava vahingonkorvaus sekä mahdollisesti myös rikosvastuu (sakot tai jopa vankeus).

Kopioston Miten saan käyttää teoksia? -video

Kuvien käyttäminen

Turvallinen keino toimia oikein, kun haluat käyttää kuvia, musiikkia tai muuta aineistoa, on joko käyttää itse ottamiasi kuvia tai valita avoimia materiaaleja.

Seuraavat kuvapankit tarjoavat pelkästään CC0 -lisenssoituja kuvia:

- Pexels
- Pixabay

Lisäksi voit etsiä kuvia Googlen kuvahaulla. Valitse tarkennettu haku ja klikkaa avautuvassa hakuikkunassa "Käyttöoikeudet" valikkoa. Valitse täältä se lisenssi, jolla haet kuvia. CC0 = vapaasti käytettävissä, jaettavissa tai muokattavissa, myös kaupallisesti. Toinen opetusmateriaaleihin hyvin sopiva lisenssi on vapaasti käytettävissä, jaettavissa ja muokattavissa. Tutustu tarkemmin eri CC-lisensseihin.

Mikäli hyödynnät CC0 -lisensoituja kuvia, luopuu kuvaaja kaikista oikeuksistaan kuvaan. Monet kuvaajat kuitenkin toivovat, että heidän nimensä tai nimimerkkinsä mainittaisiin valokuvissa. Tallenna kuva itsellesi kuvapankista lisäämällä kuvan nimeen esimerkiksi kuvaajan nimi tai nimimerkki sekä esimerkiksi kuvapankki, josta kuvan löysit. Näin löydät nämä tiedot myöhemmin, mikäli tarvitset niitä. Halutessasi voit myös luoda oppimisympäristöön tallentamastasi kuvasta suoran linkin kuvan lähteeseen maalaamalla kuvan, klikkaamalla "luo linkki" painiketta ja lisäämällä kuvan verkko-osoitteen linkkiin.

Vuorovaikutus verkossa

Internetissä toimiessa puhutaan usein netiketistä eli siitä kuinka netissä käyttäydytään. Kiusaaminen ja vihapuhe ovat valitettavan yleinen ilmiö verkkokeskusteluissa ja eri sosiaalisen median palveluissa. Älä itse käyttäydy typerästi verkossa tai sosiaalisessa mediassa. Kuvat ja kirjoitukset voivat tulla vastaan uudestaan vuosienkin päästä

Sananvapaus ei tarkoita rajatonta vapautta sanoa mitä tahansa. Esimerkiksi kunnianloukkaukset, laittomat uhkaukset ja perusoikeuksia ja ihmisarvoja loukkaavat puheet ovat rikosoikeudellisessa mielessä rangaistavia.

Ammatillisen koulutuksen tehtävänä on valmistaa opiskelija työelämään. Työelämässä ja myös työpaikalla tapahtuvassa oppimisessa on osallisena asioista, joista ei voi puhua vapaasti sosiaalisessa mediassa. Työpaikoilla käsitellään paljon työpaikan tai asiakkaiden luottamuksellisia tietoja ja asioita, joista olet vaitiolovelvollinen.

Tutustu Ylen artikkeliin Näin siistit öyhöttäjät pois internetistäsi

Testaa tunnistatko esimerkkitapauksista missä sanavapauden rajoja rikotaan. Tee Ylen testi.